*Artigo principal**:* Prestige.
O **naufraxio do petroleiro *Prestige*** e a posterior marea negra foi un dos maiores accidentes e catástrofes naturais da historia do transporte marítimo mundial. O accidente ocorreu o 13 de novembro de 2002, a 250 quilómetros da costa da Morte en Galiza, cando, após unha forte tormenta, o petroleiro afundiuse liberando 77.000 toneladas de fuel ao océano Atlántico. A vertedura do *Prestige*, que se estendeu ás costas de Portugal, norte de España e Francia, está considerada como o terceiro accidente máis custoso da historia xa que custou 12.000 millóns de dólares para limpar e selar o barco.

Impacto ambiental
-----------------

A marea negra afectou gravemente a vida mariña, incluíndo moluscos, equinodermos, peixes, aves e mamíferos mariños, e danou ecosistemas costeiros en Galiza, Portugal e Francia. Máis de 200.000 aves foron afectadas, e restos de fuel foron atopados até nove anos despois nas praias de Nemiña e O Rostro.

Impacto económico e social
--------------------------

O derrame provocou un duro golpe á economía local, en boa parte baseada na pesca, marisqueo e acuicultura e no turismo. A prohibición da pesca afectou a 913 dos 1.121 quilómetros da costa galega, mentres que a contaminación reduciu significativamente o turismo no país.

Resposta cidadá e limpeza
-------------------------

A Forza Aérea Portuguesa realizou voos diarios para avaliar os danos ecolóxicos en Portugal, e o Estado francés tamén dispuxo de medios de seguimento. Esa cobertura informativa foi amplamente seguida por voluntarios e mariñeiros galegos, que desde o 19 de novembro até o 3 de decembro fixeron tarexas de vixilancia, e a partir do 3 saíron a retirar o chapapote da marea negra á boca das Rías Baixas, antes de que entrase nas augas interiores. Máis de 300.000 voluntarios de toda Europa e mesmo doutras partes do mundo participaron nas operacións de limpeza. Unha grande cantidade de voluntarios do Estado español acudiron durante a ponte da Constitución e da Inmaculada, dúas semanas despois do afundimento. O Miteco estimou que eses labores equivalían a 1.382.000 xornadas de traballo, das que o 73% se efectuaron en Galiza.

Os voluntarios recibiron unha homenaje da Xunta cinco anos despois do afundimento do buque, o 13 de novembro de 2007.

Consecuencias políticas
-----------------------

O manexo do desastre do *Prestige* polo Goberno de España e da Xunta de Galicia xerou críticas e protestas significativas. A xestión da crise ambiental tivo un impacto notable nas eleccións subsecuentes, tanto a nivel estatal como en Galiza. Nas eleccións municipais de 2003 o PPdG baixou catro puntos. En 2004 houbo un cambio de goberno en España e en 2005 o PPdG perdeu o Goberno galego, dando paso á formación dun goberno bipartito entre o PSdeG e o BNG. Este cambio político foi influenciado, en parte, pola percepción pública da xestión do derrame e as súas repercusións sociais e ambientais. Nas eleccións municipais de 2007, o PPdG experimentou unha baixada en votos, o que se considera un reflexo da tendencia descendente no apoio ao partido, posibelmente relacionado coa conciencia ambiental da opinión pública e a xestión do desastre do *Prestige*.

Reformas
--------

O desastre levou á adopción de medidas para mellorar a seguridade dos buques e a protección do medio ambiente, incluíndo a prohibición de buques en mal estado e a aceleración da aplicación do *paquete Erika,* normativa creada a raíz do desastre do petroleiro *Erika**.*

Notas
-----

1. ↑  "The Most Expensive Accidents in the History of the World". *WreckedExotics.com* (en inglés). Consultado o 2024-01-08.
2. ↑  Greenpeace. "Impacto ambiental del Prestige". *Greenpeace España* (en castelán). Consultado o 2024-01-08.
3. 1 2 3  Datos RTVE, Cristina POZO GARCÍA / Ana MARTÍN PLAZA (2022-11-12). "Los datos del 'Prestige', 20 años después: de las 63.000 toneladas de chapapote a la deuda multimillonaria". *RTVE.es* (en castelán). Consultado o 2024-01-08.
4. 1 2  Portugal, Rádio e Televisão de (2022-11-14). "Prestige. Vinte anos depois do maior desastre ecológico na Europa". *Prestige. Vinte anos depois do maior desastre ecológico na Europa* (en portugués). Consultado o 2024-01-08.
5. ↑  García Pérez, J D (2003-09). "Early socio-political and environmental consequences of the Prestige oil spill in Galicia". *Disasters* **27** (3): 207–223. doi:10.1111/1467-7717.00229.
6. ↑  "EUR-Lex - l24230 - EN - EUR-Lex". *eur-lex.europa.eu* (en inglés). Consultado o 2024-01-08.

Véxase tamén
------------